Minn tal-inqas żewġ sptarijiet fil-kapitali Indjana, Delhi, qed jispiċċaw mingħajr ossiġnu. Dan minħabba l-kaos li qed tħalli l-pandemija tal-COVID-19 fuq is-sistema tas-saħħa fl-Indja. Kawża ta' dan, bosta nies mietu waqt li kienu qed jistennew li jingħatalhom l-ossiġnu. Filwaqt li l-maġġoranza tas-sodod fit-taqsima tal-kura intensiva fl-isptarijiet ġo Delhi huma mimlija; saħansitra kien hemm mumenti fejn żewġ pazjenti kienu qed jaqsmu sodda bejniethom. L-Indja bħalissa tinsab fi kriżi biex tipprova tikkontrolla n-numri allarmanti tal-infezzjonijiet tal-Coronavirus, tant li fil-jum tal-Ħamis ġie rrapportat rekord ta' infezzjonijiet ġodda. Intant matul il-jum, il-Prim Ministru Indjan Na-rend-ra Modi se jkun qed jiltaqa' mal-kapijiet tal-istati l-aktar affettwati kif ukoll ma' kumpaniji li jissuplixxu l-ossiġnu biex tinstab soluzzjoni malajr kemm jista' jkun.